TUKS-bestuur begrawe nóg 'n tradisie - AfriForum Jeug
TUKS-bestuur begrawe nóg 'n tradisie
deur Admin in Hou ons hier dop Mediaverklarings op 22 September, 2014
Die Universiteit van Pretoria (UP) se bestuur het op Woensdag, 17 September 2014 besluit om die jaarlikse Pot & Pons-koshuistradisie, 'n instelling van TuksJool in samewerking met TuksRes, te kanselleer.
Die uitvoerende bestuur van TuksJool het 'n voorlegging saamgestel met veiligheidsmaatreëls om alkohol-misbruik te beperk, wat tydens die vergadering bespreek is. Een van die voorstelle in die voorlegging is dat pons slegs elke twee ure tydens die aksie bedien sou word. Die alkoholpersentasie in die pons is ook drasties verminder. Die voorlegging is egter die volgende dag deur prof. Mosia van die hand gewys.
"Ondanks die feit dat ons met nuwe idees rakende verantwoordelike alkoholverbruik na vore gekom het, was daar geen tegemoetkoming of akkommodering van die bestuur se kant af nie. Waar daar vantevore 'n dag van kultuur, pret en eenheid was, is daar nou 'n groot leemte," het een van die lede van TuksJool gesê.
Luidens 'n brief wat deur prof. Mosia uitgereik is, sien die universiteitsbestuur nie die waarde van die geleentheid in nie. Die tradisie is volgens die brief ook nie in lyn is met die visie, missie en waardes van die UP is nie. Die brief sê ook dat die UP voortaan in die beste belange van hul studente sal optree, selfs al stem studente nie met die besluite saam nie.